รัฐบาลไทย-ข่าวทำเนียบรัฐบาล-ครม.เห็นชอบแผนปฏิบัติการด้านการจัดการขยะพลาสติกระยะที่2 เน้นย้ำจัดการพลาสติกที่ยั่งยืนด้วยหลักเศรษฐกิจหมุนเวียน  คลอด4มาตรการ ตั้งเป้าขยะพลาสติกเข้าสู่ระบบฝังกลบ100%
วันอังคารที่ 7 กุมภาพันธ์ 2566
07/02/2566
ครม.เห็นชอบแผนปฏิบัติการด้านการจัดการขยะพลาสติกระยะที่2 เน้นย้ําจัดการพลาสติกที่ยั่งยืนด้วยหลักเศรษฐกิจหมุนเวียน  คลอด4มาตรการ ตั้งเป้าขยะพลาสติกเข้าสู่ระบบฝังกลบ100%
ครม.เห็นชอบแผนปฏิบัติการด้านการจัดการขยะพลาสติกระยะที่2 เน้นย้ําจัดการพลาสติกที่ยั่งยืนด้วยหลักเศรษฐกิจหมุนเวียน  คลอด4มาตรการ ตั้งเป้าขยะพลาสติกเข้าสู่ระบบฝังกลบ100%  รีไซเคิลผลิตภัณฑ์พลาสติก100% และลดปริมาณขยะพลาสติกลงสู่ทะเล50%
น.ส.ทิพานัน ศิริชนะ รองโฆษกประจําสํานักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 7 กุมภาพันธ์ 2566 ว่า ที่ประชุมครม. มีมติรับทราบและเห็นชอบ (ร่าง) แผนปฏิบัติการด้านการจัดการขยะพลาสติกระยะที่ 2 (พ.ศ. 2566-2570) ตามที่กระทรวงทรัพยากรธรรมชาติและสิ่งแวดล้อมเสนอ และมอบหมายให้หน่วยงานที่เกี่ยวข้องขับเคลื่อนการดําเนินการตามแผนปฏิบัติการต่อไป
สาระสําคัญของ (ร่าง) แผนปฏิบัติการฯ สรุปได้ ดังนี้
1. วัตถุประสงค์หลักมี 2 ข้อ คือ 1.เพื่อเป็นทิศทางการดําเนินงานของภาคส่วนที่เกี่ยวข้องในการบูรณาการและขับเคลื่อนการบริหารจัดการขยะพลาสติก และ 2.เพื่อเพิ่มประสิทธิภาพในการพัฒนาการบริหารจัดการพลาสติกของทุกภาคส่วนที่เกี่ยวข้องอย่างเป็นระบบและครบวงจรตั้งแต่ขั้นตอนการผลิต การนําเข้า การจําหน่าย การบริโภค และการจัดการ ณ ปลายทาง
2. กรอบแนวคิดการจัดลําดับความสําคัญของการจัดการขยะรูปแบบใหม่และการบริหารจัดการขยะตามวัฏจักรชีวิตผลิตภัณฑ์ แบ่งออกเป็น 4 ขั้นตอน คือ 1.การจัดการ ณ ต้นทาง ตั้งแต่การออกแบบผลิตภัณฑ์ การผลิต และการจัดจําหน่ายผลิตภัณฑ์ที่เป็นมิตรกับสิ่งแวดล้อม การกําหนดหน้าที่ของผู้เกี่ยวข้องในการร่วมรับผิดชอบผลิตภัณฑ์ของตนตลอดวัฏจักรชีวิต 2.การจัดการ ณ กลางทาง ส่งเสริมการบริโภคที่ยั่งยืนและเปลี่ยนแปลงพฤติกรรมผู้บริโภค โดยการใช้สินค้าหรือผลิตภัณฑ์ที่เป็นมิตรกับสิ่งแวดล้อม การใช้ซ้ํา และเรียกคืนกลับไปรีไซเคิลเพื่อให้เหลือขยะที่ต้องกําจัดให้น้อยที่สุด 3.การจัดการ ณ ปลายทาง โดยจัดให้มีระบบคัดแยกและนํากลับคืนวัสดุรีไซเคิล ระบบกําจัดแบบผสมผสานโดยใช้เทคโนโลยีต่าง ๆ ก่อนการฝังกลบขั้นสุดท้าย เช่น การเผาเพื่อผลิตพลังงาน และการหมักปุ๋ย เพื่อให้เหลือขยะที่ต้องฝังกลบให้น้อยที่สุด และ 4.การพัฒนาเครื่องมือบริหารจัดการขยะพลาสติก เ ช่น รูปแบบความรับผิดชอบที่เพิ่มขึ้นของผู้ผลิต มาตรฐานผลิตภัณฑ์พลาสติก (ภาคบังคับ) หลักเกณฑ์และแนวทางปฏิบัติการออกแบบผลิตภัณฑ์ และมาตรฐานและระบบการรับรองวัตถุดิบหรือผลิตภัณฑ์พลาสติกรีไซเคิล
3. มาตรการหลัก 4 ข้อ คือ 1.การผลิตผลิตภัณฑ์พลาสติกที่เป็นมิตรกับสิ่งแวดล้อมมุ่งเน้นให้ความสําคัญกับการควบคุม ป้องกัน เพื่อลดการเกิดขยะพลาสติก ตั้งแต่การออกแบบการผลิตสินค้าและบรรจุภัณฑ์ที่เป็นมิตรกับสิ่งแวดล้อม รวมทั้งพัฒนากฎหมายส่งเสริมเศรษฐกิจหมุนเวียนเพื่อใช้บริหารจัดการผลิตภัณฑ์และบรรจุภัณฑ์ เช่น การยกร่างกฎหมายว่าด้วยการส่งเสริมเศรษฐกิจหมุนเวียนในการจัดการขยะบรรจุภัณฑ์ ตลอดจนร่างอนุบัญญัติที่เกี่ยวข้อง 2.การลดขยะพลาสติกในขั้นตอนการบริโภค มุ่งเน้นให้ความสําคัญกับการดําเนินการต่อเนื่องและขยายผลให้ผู้ประกอบการและประชาชนสนับสนุนการลดขยะพลาสติก รวมทั้งรณรงค์สื่อสารต่อสาธารณะภายใต้แนวทาง “งดการให้-ปฏิเสธการรับ ลดการใช้พลาสติกใช้ครั้งเดียว” 3.การจัดการขยะพลาสติกหลังการบริโภค มุ่งเน้นให้ความสําคัญกับการคัดแยกขยะจากบ้านเรือน อาคาร สํานักงานที่สอดคล้องกับวิธีการกาจัดที่ปลายทาง สร้างความเข้าใจเกี่ยวกับสัญลักษณ์ผลิตภัณฑ์พลาสติกที่ต้องนํากลับเข้าระบบรีไซเคิล และต้องทิ้งเพื่อนําไปกําจัด และ 4.การจัดการขยะพลาสติกในทะเล มุ่งเน้นให้ความสําคัญกับการป้องกันการเกิดขยะพลาสติกในทะเล เช่น การคัดแยกขยะก่อนนําไปกําจัดและควบคุมกรณีมีการขนส่งขยะมากําจัดบนฝั่ง วางระบบคัดแยก รวบรวม และการจัดการขยะพลาสติกและขยะประเภทอื่น
“รัฐบาล พล.อ.ประยุทธ์ จันทรโอชา มุ่งมั่นที่จะดําเนินการเรื่องการจัดการขยะพลาสติกเพื่อ “ก้าวสู่การจัดการพลาสติกที่ยั่งยืนด้วยหลักเศรษฐกิจหมุนเวียน” โดยในแผนปฏิบัติการฯ ระยะที่ 2 (พ.ศ.2566-2570) มีเป้าหมายให้ปริมาณขยะพลาสติกเป้าหมาย (เช่น ขวดพลาสติก ฝาขวด และถุงพลาสติกหูหิ้ว) ที่เข้าสู่ระบบฝังกลบขยะลดลง ร้อยละ 100 และผลิตภัณฑ์พลาสติกเป้าหมายเข้าสู่ระบบรีไซเคิล ร้อยละ 100 รวมถึงลดปริมาณขยะพลาสติกที่มีโอกาสหลุดรอดลงสู่ทะเล ร้อยละ 50 โดยทั้งหมดจะต้องมีเครื่องมือในการบริหารจัดการขยะพลาสติก 10 ประเภทตามที่กําหนดในแผนปฏิบัติการฯ เพื่อให้การดําเนินการเป็นไปอย่างมีประสิทธิภาพ” น.ส.ทิพานัน กล่าว